次韻羅叔共紀事見寄
作者：周紫芝
朝代：宋

paragraphs: 中原困胡虜，此事昔固聞。
何嘗大江南，犬羊動成群。
踴躍萬騎入，蒼黄兩龍奔。
五年三避狄，十室九見焚。
相公既降虜，盗賊俱官軍。
遂令江以南，填山滿屯營。
老稚五六輩，相呼走荒村。
君昔東道主，竄身亦荆榛。
兩家三十口，既死驚復存。
共求草中生，有似麞與麕。
平時巳蹭蹬，老恨有此身。
湛湛兩玉壺，炯炯無一塵。
猶喜垂盡中，得此千載人。
珠璣皎在前，自然洗妖氛。
恨君濟時策，百未有一伸。
半通猶綰戾，兩肘空懸鶉。
無人作游揚，恐得按劍嗔。
濃雲卷膚寸，未許膏斯民。
念昔仲夏夜，赤氣騰天曛。
雨足下垂地，誅斬當奸臣。
敵將果夜遁，王師策殊勳。
班荆記是夕，同我二三君。
君歌獨慷慨，淚下霑衣巾。
願言補周袞，八表均堯仁。
昆蟲及草木，同播一大鈞。
良會有如此，吾生豈非辰。
吟君洗兵馬，大雅何深醇。
安得清廟瑟，朱絃奏春温。